K. Sárközy, poslankyňa: (2009-10-21):
Ale teraz by som sa zastavila pri merite veci. Pani ministerka, nemôžem súhlasiť s tou filozofiou zákona, ako to predkladá vláda a vaše ministerstvo. Už sa to kolegovia pokúsili povedať aj doteraz v médiách. Pred chvíľou to povedal aj pán poslanec Horváth. A poviem to aj ja v mene poslancov Strany maďarskej koalície – Magyar Koalíció Pártja, pretože už sme si na to zvykli pri tejto vláde a hlavne v rezorte, za ktorý zodpovedáte vy, že zavádzate viac kategórií. A stalo sa to aj pri tomto zákone. Inú sumu dostanú rodičia, ktorí sa starajú o svoje dieťa, a diskriminujú sa tí rodičia, ktorí sú šikovní, popri starostlivosti o dieťa sa vedia postarať o to, aby si trošičku aj privyrobili alebo majú starých rodičov, alebo majú iných pomocníkov, ktorí by sa vedeli postarať o dieťa. Nie, oni budú diskriminovaní a dostanú menej peňazí. Zákon svojou filozofiou ide úplne proti zdravému rozumu, pretože, keď to preložím, tak trestá rodičov za prácu. Ja súhlasím s tým, že treba byť solidárnymi s tými, ktorí stratia svoju prácu, ale nemôže to byť na úkor trestania rodičov, a to znížením ich rodičovského príspevku, keď sa rozhodnú vrátiť na trh práce ešte pred skončením nároku na rodičovský príspevok. Tí dostanú len 25 % sumy rodičovského príspevku, na ktorý by mal rodič nárok. V súčasnej dobe, keď je stále ťažšie vyžiť z výplaty, nehovoriac už o výške rodičovského príspevku, rodičia sa nie náhodou vracajú do práce často predčasne, ale preto, lebo potrebujú z niečoho vyžiť. Teraz ich vláda za to ide trestať. Pevne verím, že niekedy sa aj vám podarí zastihnúť v médiách také spoty, kde reportéri hovoria o tom, ako u nás žijú rodiny. Vaša vláda síce v každej druhej vete hovorí o tom, že je sociálna, ale nestačí to hovoriť, treba tak aj konať. Sme svedkami toho, že mnoho rodín žije v takej chudobe, že denne im zostáva na jednu osobu jedno euro, ešte raz podotýkam, jedno euro. Pritom táto vláda je socialisticko-sociálna. Aspoň to deklaruje v každej druhej vete. Teraz by som sa oprela o dôvodovú správu, ktorú ste sčasti čítali aj vy. A dám vám niekoľko otázok. „Ak rodičovi, ktorému bol jednorazový príspevok poskytnutý, vznikne z dôvodu osobnej starostlivosti o dieťa opakovane nárok na rodičovský príspevok, navrhuje sa tento poskytovať vo výške 75 % sumy zo sumy rodičovského príspevku za príslušné kalendárne mesiace.“ Moja otázka je: Prečo? Prečo treba trestať rodiča, hlavne matku, keď sa v rodine behom toho času, kým je doma ona alebo teda rodič, nehovorme o matke, pretože túto dávku môže využiť aj otec, narodí, povedzme, po štrnástich mesiacoch druhé dieťa? To je zlé? Ja by som bola rada, keby sa čím viac detí rodilo. Teraz sme svedkami toho, že sa rodí trošičku viac detí. (Hlas v pléne.) Šesťkrát keby sa toľko rodilo, pani ministerka, detí, doteraz sa ročne rodilo 52 000 detí, tak by som bola rada, keby sa narodilo ročne 300 000 detí. Ale to asi ani vy nemyslíte vážne. Ale tak kľudne sa môžete vyjadriť v rozprave a môžeme sa o to sporiť, ale ja poznám údaje zo Štatistického úradu. Vy máte asi iné. Ale je jedna konkrétna otázka: Prečo ideme robiť ďalšiu kategóriu, keď sa v rodine narodí druhé dieťa, prečo dostane ten rodič len 75 % z toho príspevku? Ďalej uvádzate v dôvodovej správe: „Navrhuje sa upustiť od podmienky trvalého pobytu dieťaťa na území Slovenskej republiky vzhľadom na skutočnosť, že sa každoročne zvyšuje počet detí narodených mimo územia Slovenskej republiky.“ Toto by som mohla vítať. No lenže keď to nebude v zákone ošetrené, tak určite môžu nastať také prípady, keď to rodičia využijú, ale aj zneužijú. Takže treba na to dávať pozor, aby sa taká situácia nemohla vyskytnúť. Takže ešte raz, pani ministerka. Čakali sme na tento zákon, ale ešte raz musím zdôrazňovať, že vy zavádzate kategórie, sú dobrí a lepší, šikovní a menej šikovní a zase budeme trestať tých ľudí, ktorí sú šikovnejší a ktorí by radi popri starostlivosti o dieťa si zarobili nejakú tú korunku, pretože sú šikovní a nechcú stratiť tie svoje pracovné zvyklosti, alebo, čo je ešte dôležitejšie, preto si chcú privyrobiť pár koruniek, pretože rodina tieto peniaze nazvyš by potrebovala. Takže v mene svojich kolegov vyjadríme náš názor hlasovaním, pretože ešte nevieme, aká bude finálna podoba tohto zákona, v žiadnom prípade nemôžeme súhlasiť s tým, že tento zákon zavádza zase kategórie. Ďakujem pekne.